Tenna-d tɣellat n tebniqt n teɣwalt d wassaɣen inagduden n tɣellist n twilayt n Zzayer, tanesmilt n temsulta Amel Hachemi, dakken taḥemla-a caren-tt-id seg tlessist tadeblant n Bab Lwad yernu « tessuddes-itt Tmehla Tamatut n Tɣellist Taɣelnawt deg wayyur n Remḍan aydeg yettili uzlay d aneẓẓaw ladɣa deg wakuden n twadda d tuffɣa seg umahil aydeg kra n yinehhaṛen rekkḍen ilugan n tenhaṛt ».
Taḥemla-a iswi-nnes d « asaki n yiɣermanen yesɛan imseddayen s tukci n yisemtar ɣef tɣellist tabridant, gar-asen azrak n tazzalt yettwassargen d usinef i useqdec n usawal n temzit mi ara nehhṛen acku aya yettili-d d yiwet seg ssebbat tigejdanin n yisehwa n ubrid », ɣef wakken ay d-tenna.
Seg yidis-nnes, yenna-d uɣella n tlubayt n tɣellist tabridant deg tɣellist tanagdudt n twilayt n Zzayer, agenses n temsulta Djilali Selim, dakken taḥemla-a iswi-nnes d « aḥezzeb i yisehwa n ubrid, ladɣa deg wayyur uqdis n Remḍan anda daɣ medden ẓumen ».
Yerna-d daɣ dakken « ad ttunefken waɣaden d yisemtar i yinehhaṛen n yimseddayen yemgerraden yernu ad asen-d-nger tiɣri akken ad zerken asaḍuf n tenhaṛt yernu ad ssinfen i urkaḍ amaglay n usaḍuf am uɛeddi i tazzalt, tamuddut d uzwiri amihaw ».
kab_Latn kab_Latn kab_Latn kab_Latn